“ነገ እንድንገናኝ ዛሬ እንረዳዳ፣ የሚነገረንንም እንስማ” – አርቲስት አመልማል አባተ
 አዲስ አበባ፡- በአሁኑ ወቅት ዓለምን እያስጨነቀ የሚገኘውን የኮሮና ወረርሽኝ ለመከላከልና ትውልድን ለመታደግ እያንዳንዱ ዜጋ ባለው አቅምና ሙያ ሊረባረብ እንደሚገባ አርቲስት አመልማል አባተ አሳሰበች፡፡ አርቲስቷ የመኖርያ ቤቷን ለለየቶ ማቆያ እንዲውል በጊዜያዊነት ለመንግስት መስጠቷንም አስታውቃለች፡፡ አርቲስት አመልማል አባተ ለአዲስ ዘመን እንደገለፀችው፤ በአሁኑ ወቅት አለምን እያስጨነቀ የሚገኘውን የኮሮና ወረርሽኝ ለመግታት መንግስታት ከፍተኛ ጥረት እያደረጉ ይገኛሉ፡፡  የኢትዮጵያ መንግስትም ይህንን ወረርሽኝ ለመከላከል ጥረት እያደረገ ይገኛል፡፡ ሆኖም ወረርሽኙ በአገራችን ከተስፋፋና ከቁጥጥር ውጭ ከወጣ ከፍተኛ ጉዳት እንደሚያስከትል የገለፀችው አርቲስት አመልማል ይህ ከመሆኑ በፊት ሁላችንም ባለን አቅም ሁሉ ልንረባረብ ይገባል ብላለች፡፡  ከዚህ አንጻር እሷም የበኩሏን አስተዋጽኦ ለማበርከት መወሰኗን ተናግራለች፡፡ የኮሮና ቫይረስ ሰርጭትን ለመግታት ከውጭ አገራት የሚመጡ መንገዶች በራሳቸው ወጪ ለ14 ቀናት በሆቴል ለይቶ ማቆያ እንዲቆዩ መንግስት መወሰኑን የጠቆመችው አርቲስት አመልማል፣ አቅም ያለው ወጪውን ሸፍኖ ሆቴል እየቆየ ቢሆንም በአንጻሩ አቅም የሌላቸው በተለይ ከአረብ አገራት የሚመጡ እህትና ወንድሞቻችን ብዙዎቹ ሆቴል መቆየት የሚያስችል አቅም የላቸውም ብላለች፡፡ ይህን ታሳቢ አድርጋ ለለይቶ ማቆያ እንዲሆን ለመንግስት ቤቷን መስጠቷን ተናግራለች፡፡  እንደ አርቲስት አመልማል አባተ ገለጻ፤ የኮሮና ቫይረስ በዓለም ላይ የመጣ መቅሰፍት ነው፡፡ ወረርሽኙ እንኳን በኢትዮጵያ በሰለጠኑ አገራትም ጭምር ከፍተኛ ጉዳትና ጫና እየፈጠረባቸው ነው፡፡ይህን ወቅት በመተጋገዝና በመደጋገፍ ማለፍ ካልተቻለ ኢትዮጵያ ላይ የሚያሳድረው ጉዳት ከፍተኛ ይሆናል ፡፡  አምስት ሰፋፊ ክፍሎችና 500 ካሬ ሜትር ግቢ ያለው ቪላ ቤቷን ለለይቶ ማቆያ አገልግሎት እንዲውል የሰጠችው አርቲስት አመልማል፤ ብዙ ሰዎች የችግሩን አሳሳቢነት ተገንዝበው ሆቴላቸውን፣ ሆስፒታላቸው፤ ገንዘባቸውና ህንጻቸውን የሰጡ ቢሆንም እኔም የአቅሜን ለግሻለሁ ብላለች፡፡ ወቅቱ ያላሰብነው ችግር ያጋጠመን ስለሆነ ማንኛውም ድጋፍ ዜጎችን ይጠቅማል የምትለዋ አርቲስቷ፤ የክፍለ ከተማው የመንግስት ሀላፊዎች ቤቱን አይተውት ከህብረተሰቡ ለሚሰበሰበው የምግብ ድጋፎች ማስቀመጫ ይሆነናል እንዳሉ ገልጻ፤ መንግስት ቤቱን ለፈለገው ዓለማ ማዋል ይችላል፡፡  ዋናው እኔ የበኩሌን ድጋፍ ማድረጌ ነው፤ በሽታው ጠፋ እስከሚባል ድረስም መንግስት ሊጠቀምበት ይችላል ስትል ገልጻለች፡፡ በአሁኑ ጊዜ ለመንግስት ለለይቶ ማቆያ ይዋል በሚል ከሰጠችው ቤቷ አጠገብ እንደምትኖር ገልጻ ቤቱ ለለይቶ ማቆያ ቢውል እንኳ እሷንና ቤተሰቧን ቫይረሱን ለመከላከል አስፈላጊውን ጥንቃቄ አደርጋለሁ ብላ የሰጠች መሆኗን ነግራናለች፡፡ “ዘር አንድ ፍሬ ዘርተህ ነው ብዙ የምታገኘው፤ ለእኔ መስጠት ልክ እንደ ዘር ነው” የምትለዋ አርቲስት አመልማል ከድሮ ጀምሮ ሰው ለወገኑ ሲሰጥ ነው የሚያገኘው የሚል መርህ እንዳላትና ያደገችበት አካባቢም ጠንካራ ማህበራዊ ትስስር ያለበት እንዲሁም ያለው ሰው ለሌላው ተካፍሎ የሚኖርበት መሆኑን ነግራናለች፡፡  በአንድ በኩል የኮሮና ቫይረስ ሰርጭትን ለመግታት የሚያግዙ የገንዘብ፣ የህንጻ፣ የመኖሪያ ቤትና የቁሳቁሶች ድጋፎችን የሚያደርጉ ሰዎች አሉ፡፡ በአንጻሩ ወቅቱን እንደ መልካም አጋጣሚ በመጠቀም ያላግባብ የሆነ ትርፍ የሚያጋብሱ ስግብግብ ነጋዴዎች ይታያሉ፡፡ በዚህ ጉዳይ ላይ አርቲስት አመልማል እንደገለጸችው፤ ተገቢም ባይሆንም በጥሩ ጊዜ ሰው አጭበርብሮም ባቋራጭ ለመክበር ብሎ ዋጋ ሊያንር ይችላል፡፡ አሁን እንደ አገር ከፍተኛ አደጋ ነው ያጋጠመን፤ ኢኮኖሚውም ጉዳት ደርሶበታል፡፡ የሰዎች እንቅስቃሴ ተገድቧል፡፡ በዚህ ወቅት መስጠትና መርዳት ባንችል እንኳ በተቻለ መጠን አለማጭበርበር ብንችልም ጥሩ ነው፡፡  በዚህ ክፋ ጊዜ ሰው ካላስተዋለ፣ ካልተረዳዳና ካልተደጋገፈ መቼም ነው የምንደጋገፈው ስትል ጠይቃለች፡፡ “አለም የእኛ የሆነች ይመስለኝ ነበር፤ ለካ እኛ ነን የዓለም” የምትለዋ አርቲስት አመልማል፤ የኢትዮጵያ ህዝብ እያደረገ ያለው ድጋፍ የሚያስመሰግነው ነው፡፡ የወር ደመወዙንም የሚሰጥም አለ፡፡ ዓለምን እያስጨነቀ ያለውን የኮሮና ቫይረስ ስርጭት ለመከላከል ሁሉም እንደየ አቅሙ መደጋገፍ ያስፈልጋል ብላለች፡፡  እንደ አርቲስት አመልማል ገለጻ፤ ከኮሮና ቫይረስ ዜና ከመሰማቱ በፊት በዓለም ላይም ሆነ በኢትዮጵያ የተቸገሩትን ወገኖች ማስታወስ ቀርቶ ለጎረቤቶቻችን፤ ለቤተሰቦቻችንና ራሳችንን ጭምር ረስተንና ጊዜ አጥተን ነበር፡፡ ዝም ብሎ መሮጥና መሽቀዳደም ብቻ ሆኖ ነበር:: በአንጻሩ የወረርሽኙን መከሰት ተከትሎ በመንግስት ውሳኔ ሰዎች ቤት እንዲቀመጡ መደረጉ ጎዶሏቸውን ለመሙላት ራሳቸውን እንዲያዩ ያደርጋቸዋል ፡፡  አርቲስቶችም ህብረተሰቡን የማስተማር ስራ እየሰሩ መሆናቸውን አውስታ፤ “መንግስትም ጥረት እያደረገ ነው፡፡ ሁሉም እየተሯሯጠ ነው፡፡ በአንጻሩ በህብረተሰቡ ዘንድ መዘናጋት ይታያል፡፡ እኔ በግሌ ተዟዙሬ በተመልከትኩባቸው ሀና ማሪያምና ሳሪስ አካባቢዎች በኮሮና ዘመን የተለመደው እንቅስቃሴ ነው የሚታየው::  ልክ ጾም የገባ ሰሞን አንድ ሳምንት ሰው መጠጥ ቤቶች አካባቢ ይጠፋና ብቅ ብቅ እያለ እንደሚመጣው ሁሉ ኮሮና ቫይረስ በንክኪ እንደማይዝ አይነት ስሜት ሰው እየተጋፋ ሲሄድና ሲገበያይ ይታያል፣ ካፌዎች በሰዎች ተሞልተዋል፡፡ ይህን መዘናጋት ሳይ የሚመጣው አደጋ ያስፈራኛል፤ ይዘገንነኛል ስትል ነግራናለች፡፡ “ለምንድነው እልቂት እስኪመጣ የምንጠብቀው” የምትለዋ አርቲስት አመልማል፤ ፈጣሪ ከሌሎች አገሮች ትምህርት ወስድን እንድንጠነቀቅ ጊዜ ሰጥቶናል ፤ለሁሉም ጊዜ አለው እንደሚባለው ከዚህ በኋላ አልሰማሁም ማለት አይቻልም፡፡  ነገ እንድንገናኝ የሚባለውን እንስማ፤ ተያይዘን እንዳንጠፋፋ ከወዲሁ አስፈላጊው ጥንቃቄ በማድረግ ይችን ጊዜ በዘዴና በጥንቃቄ ማሳለፍ አለብን፡፡ የህክምና ባለሙያዎችንና የመንግስት ውሳኔዎችን ምክርና ውሳኔ በአግባቡ ተግባራዊ በማድረግ ራሳችን፣ ቤተሰባችንና ህዝብን የኮሮና ቫይረስ በመጠበቅ መጪውን ጊዜ ማየት እንችላለን ብላለች፡፡ አዲስ ዘመን ሚያዝያ 2/2012 ጌትነት ምህረቴ